Leijonien kapteeni lähellä äärimmäisen harvinaista saavutusta – kukaan suomalainen ei ole pystynyt vastaavaan

Mikko Koivu voi tänä iltana tehdä jotain, mihin yksikään muu suomalainen ei ole aiemmin pystynyt – eikä luultavasti aivan heti pystykään.

Leijonien kapteeni Mikko Koivu on luottavainen mies ennen sunnuntai-iltana Moskovassa pelattavaa MM-finaalia.

– On vaikea on laittaa sanoiksi, miten paljon luotan tähän joukkueseen. Tavoiteemme on ollut parantaa ottelu ottelulta ja selvitä finaaliin. Yksi steppi on vielä kiivettävänä, hän sanoi välieräottelun jälkeen.

Kultajahtiin iskevien Leijonien tavoite on ollut läpi turnauksen konkreettinen ja yksinkertainen.

– Tavoite on ollut parantaa seuraavaan otteluun. Jokainen ottelu on aina erilainen. Ikinä ei tiedä, mitä peli tuo tullessaan. Lähdemme hakemaan finaalissa täydellistä kokonaista 60-minuuttista, Koivu summasi.

Jos täydellinen ja voitokas suoritus tulisi, Koivu pääsisi tekemään jotain historiallista. Hän pääsisi nostamaan ensimmäisenä suomalaiskapteenina MM-pokaalia toiseen kertaan.

Koivu juhli kapteenina jo viisi vuotta sitten Bratislavassa. Häntä ennen Leijonien kultakapteenien joukko rajoittui tasan yhteen henkilöön: Timo Jutilaan.

Voittavaa jääkiekkoa

Välierässä Venäjää vastaan Suomi venyi väkevään puolustustaisteluun.

– Venäjä-pelissä saimme alun jälkeen yhä enemmän kiekkoja heidän päätyynsä ja sen myötä hyvään fiilikseen. Homma alkoi kääntyä vähitellen meille. Ei se ollut ihan ehjä 60-minuuttinen, mutta melkein. Pelin aikana fiilikset menevät puolelta toiselle. Itseluottamus pitää aina ansaita varsinkin pelin aikana. Kun pystyimme alkaa kääntää peliä ensimmäisessä erässä, se nousi.

– Blokit ovat esimerkki siitä, että haluamme tehdä kaiken mahdollisen työn Mikko Koskisen edessä ja helpottaa hänen hommiaan. Se on voittavaa jääkiekkoa ja yksi meidän arvoistamme.

Suuria jääkiekkomaita vastaan Leijonat on iskenyt terävästi maalintekotilanteistaan.

– Paikat pitää pystyä käyttämään hyväksi myös finaalissa: olla silloin jämäkkä ja terävä. Sekin tulee vaistojen varassa. Paljon pitää tehdä oikein, että paikat ja momentum tulevat joukkueelle.

* Yllä olevalla videolla IS:n Videotuomarit Vesa Rantanen ja Tuomas Nyholm analysoivat välierää.